Док сам одрастала, постојала је песма коју смо певали на игралишту
и ишла је овако:
„Трејси и тај и тај седе на дрвету и љ-у-б-е с-е,
прво дође љубав, онда дође брак,
затим дође беба у колицима”,
а ја контам:
„Добро, то је то! Тако се живи. Тако изгледа кад си у вези.
Љубав, брак, колица за бебе. Сконтала!”
(Смех)
Онда сам порасла, а мој живот је испао овакав.
(Смех)
За мрвицу компликованији, зар не?
Љубав, брак, развод, сушни период, љубав, брак,
подељено старатељство, још један брак, још један развод;
имате представу.
(Смех)
(Аплауз)
Па, ако сте добри у математици и/или брзо читате,
добили сте резултат да сам била удата три пута.
Аха, три, а и развела.
То треба да значи да сам пропаст што се веза тиче.
То је један начин посматрања ствари, али не и једини,
јер мислим да је оно што се заиста десило то да сам се удавала за погрешне особе.
Не, није да сам бирала лоше момке.
Мој прва два мужа су били невероватни људи
који су сада ожењени невероватним женама, а то нисам ја.
(Смех)
Мој трећи муж, па, сада смо пријатељи на Фејсбуку.
Све је добро што се добро сврши, зар не?
После пропасти мог трећег брака 2005. године,
схватила сам да сам се удавала за сваког ко ми је био у видокругу,
осим за особу за коју је заиста требало да се удам
да бих остварила сјајну везу
и да ће, чим се за њу удам,
све моје везе бити успешне, укључујући чак и промашаје.
То су тзв. промашаји, заправо.
Пошто данас причамо о женским открићима,
причаћу о откривању веза.
Оно што сам открила кроз пуно покушаја и очито пуно, пуно, пуно грешака
је ствар која је променила мој живот и љубав,
а то је идеја о удаји за себе.
Па, шта значи удати се за себе?
Велика је то идеја.
Велика је као и сам брак, осим што, ако могу да сажмем,
то би значило да улазите у везу са собом,
а затим ставите и прстен на то.
(Смех)
Другим речима, потпуно се посветите себи.
Затим изградите однос са собом
до тачке када разумете да сте потпуни,
да не постоји мушкарац, жена, посао, околност која вам се може десити
која ће вас учинити потпунијима јер ви то већ јесте,
а ово мења ваш живот.
До сада су се бар неки од вас запитали
зашто бисте слушали некога ко се разводио три пута
док прича о браку.
(Смех)
Чак и о браку са собом, и ја то разумем.
Ево шта имам да кажем на то -
научила сам, а моје искуство говори
да места на којима се суочавате са највећим животним изазовима
постају места на којима можете највише да дате
ако радите на себи изнутра.
Некако желим то да поновим -
места на којима се суочавате са највећим животним изазовима
су места на којима можете највише да дате.
Дозволите ми да вам мало причам о особи за коју је требало да се удам -
о себи.
Долазим из Минеаполиса. Ура!
(Смех)
Моја мајка је била проститутка и алкохоличарка.
Дала ме је хранитељској породици када сам имала три месеца.
Мој отац је био криминалац;
био је продавац дроге и макро златног срца -
заправо, обоје су га имали -
а провео је у затвору мање-више цео мој живот.
Управо је изашао из затвора после одслужене последње казне
од 20 година.
До своје девете године, вероватно сам прошла
кроз двадесетак хранитељских домова.
Оно што треба да знате о овој причи -
очигледно је да има пуно детаља - али ствар коју треба да знате
је да сам напустила детињство са једним циљем -
да никада не будем остављена.
Начин на који ћу то урадити јесте да се удам.
То је био начин на који је требало да постигнем циљ.
Први пут сам се удала за момка ког сам срела са 17 година.
Венчали смо се након пар година, када сам имала 19 година.
Био је добар момак из сјајне породице, завршио је мастер студије.
Мислим, био је материјал за брак.
Знате, била сам пресрећна,
у фазону: „Имам породицу. Припадам негде. Ово је дивно.”
Након пет година сам га оставила.
Онда, након десет година, удала сам се опет за другог сјајног момка,
који је отац мог сада већ шеснаестогодишњег сина.
И даље имамо сјајан однос. Он је заиста добар момак,
али након четири године оставила сам и њега.
Нисам поносна што сам то урадила, али да бисте се удали за себе,
понекад морате да будете болно искрени према себи
у вези са стварима које сте урадили.
Значи, нисам поносна на то.
Затим, осам година касније, опет сам се удала, са 40 година,
и била сам у фазону: „Океј, ово делује као право!”
Ево шта се чинило као право девојчици која је била у 24 хранитељских породица -
тип који је почео да се виђа са женама 9 месеци након брака;
почео је да се забавља са двадесетједногодишњом девојком.
Океј, мислим, било би смешно да није толико трагично.
Морати имати осећај за... због тога смо пријатељи на Фејсбуку.
Ево ме, гледам у особу коју сам управо описала
са ужасном историјом веза
и мислим: „За њу треба да се удам?
Ово је жена за коју желиш да се удам?”
Одговор је „да”
јер ево у чему је ствар -
удаја за себе не значи само заједнички живот.
Нећете се само забављати неко време да бисте видели како ће испасти на крају;
ово ћете радити док вас смрт не растави.
Положићете завете.
Ево завета.
Број 1 -
удаћете се за себе у богатству и сиромаштву.
Ово значи да ћете волети себе ту где сте.
Не кажете себи: „Када почнеш да живиш на углу булевара Холивуд и улице Вајн,
онда ћу се удати за тебе.”
Не кажете: „Кад смршаш пет килограма, онда ћу те волети.”
Не кажете: „Да се ниси удала за тог губитника, волела бих те,
али пошто јеси, жао ми је, мислим да је готово.”
Када се удате за себе, идете до олтара
тачно до места где сте.
Парадоксално, открила сам
да је то што волим себе на месту на ком се налазим
једини начин да стигнем до места ка ком сам се запутила.
Број 2 -
удаћете се за себе у добру и у злу.
Ово значи да је већина нас вољна да воли себе у добру.
Мислим, наравно, данас ми је сјајна фризура.
Волим себе.
(Смех)
То није то о чему причам.
Причам о „у злу”, знате, великим животним разочарањима.
Можда не поседујете кућу, немате каријеру коју желите,
можда нисте дипломирали или добили везу какву сте желели.
Можда није испало како треба - можда се свађате са мајком,
можда гледате превише ријалитија на ТВ-у,
шта год да је у питању, више није важно,
јер када се удате за себе,
слажете се да ћете остати са собом без обзира на све.
Као треће,
удаћете се за себе у болести и у здрављу.
Ово значи да опраштате себи грешке.
Грешка заправо није промашај осим у случају када ништа не научите из ње
и не надоградите се.
Постоји изрека: „Затражите стрпљење, а добијете ред за чекање у банци.”
(Смех)
То значи да вам живот не даје оно што тражите -
даје вам људе, места, ситуације
које вам дозвољавају да развијете оно што тражите.
Ствар је у томе што, ако не схватите из првог пута,
живот ће вам опет дати исто,
(Смех)
јер је живот врло дарежљив на тај начин.
Рецимо, ја нисам схватила из првог пута, у првом браку,
па нисам схватила из другог пута, па ћу можда схватити из трећег пута.
Дакле, из овог грозног искуства од три брака,
научила сам нешто о „и у болести и у здрављу”.
Научила сам како да бдим поред сопственог кревета
и како да држим саму себе за руку и како да се негујем
и како да се утешим.
Научила сам да сам ја особа на коју могу да рачунам.
Као последње, али не и најмање важно, удајте се за себе -
када се удате за себе, то значи да имате и чувате себе.
Шта значи имати и чувати?
Па, мислим да то значи да волите себе
на начин на који хоћете да вас неко други воли.
Увек сам ишла кроз живот са овим осећајем недостатка.
Осећала сам се као пола особе и као да ми нешто недостаје.
Улазила сам у везе
надајући се да ћу решити овај осећај који сам имала целог живота -
да нисам потпуна ако ме неко не воли.
Истина је
да се никада нећу осећати потпуном док не научим да волим себе.
Тако, венчавање са самом собом мења свако подручје вашег живота -
ваш посао, породичне односе, децу, друштвене односе, пријатеље,
јер када се удате за себе, дешава се огромна ствар -
постајете способни да волите на потпуно нови начин.
Можете да волите друге људе онакве какви јесу, због онога што јесу,
на исти начин на који већ волите себе.
Наравно, свету треба више оваквих ствари.
Када сам се удала за себе, схватила сам да већ имам све што ми треба.
Почела сам да гледам на то као на посао
осветљавања мог малог кутка на свету.
То је мој нови посао.
Ништа ми не треба; већ имам оно што ми треба.
Значи, када имам састанке,
ради се о томе како да помогнем овој особи да постигне свој циљ.
Када сам у друштвеним заједницама,
ради се о томе чиме могу да допринесем, а што само ја могу да урадим.
Када идем на љубавне састанке,
ради се о томе како могу да откријем другу особу у току можда само сат времена
што ме, наравно, води ка коначном заокруживању.
Људи су ме стално испитују о мом љубавном животу; желе да знају.
(Смех)
Одговор је да још увек радим на томе.
Зар није то случај са свима?
Дакле, овде сам тренутно.
Пре око три месеца, отишла сам на први састанак.
За око пола сата састанка, открила сам да не обраћам пажњу
на то да ли му се свиђам, већ на то како се осећам у његовом присуству.
Приметила сам да сам лака, срећна, да се шалим.
Када сам касније размишљала о састанаку, мислила сам: „Вау, баш сам се узбудила!
Види, оволико сам предана себи.”
Чак нисам на састанку покушала да наведем некога да му се свидим.
Више ме интересује шта осећам према себи него шта он осећа према мени,
не због тога што сам себична, већ зато што је једина веза
коју ћу икада имати са другом особом
она коју већ имам са собом -
само ћу је сада имати са њом.
Испоставило се да сам му се свидела и још увек смо заједно.
Кул је и невероватно, али сам била удата три пута,
па полако с тим!
(Смех)
То што не покушавам да добијем сигурност кроз брак са њим
и, Боже сачувај, колица за бебе.
Овде сам само да будем у вези.
Не умирем да чујем речи: „Да ли хоћеш да се удаш за мене?”
јер иако су ове речи веома снажне -
а веома су снажне за особу као што сам ја -
не треба ми да их чујем од њега
јер сам их већ чула од себе.
Начин на који ово сагледавам је као да сам одвела себе на врх планине
или можда на дно океана,
клекнула и рекла: „Никада те нећу оставити.”
Тако сам сада удата за једину особу са којом заиста желим да будем до краја -
за себе.
(Аплауз)
Хвала вам.
(Аплауз)